આ બધું જાણીને ખરેખર સવાલ થાય કે પાંચ વર્ષની ઉંમરે તે આટલુંબધું કઈ રીતે શીખ્યો હશે? ગોખણપટ્ટી કરી હશે? કે પછી તેની પાસે કોઈ અજ્ઞાત શક્તિ છે જેને કારણે તેને બધું આવુંબધું યાદ રહી જાય છે. હરિયાણાના કર્નાલ જિલ્લાના માત્ર ૧૫,૦૦૦ની વસ્તી ધરાવતા કોહાન્ડ ગામમાં રહેતા કૌટિલ્યના પપ્પા અને વ્યવસાયે શિક્ષક એવા સતીશ શર્મા કહે છે, ‘મને લાગે છે કે તે એક સામાન્ય બાળક જેવો જ છે. બસ, તેને આખો દિવસ સવાલો પૂછીપૂછીને નવું-નવું જાણવાની જબરદસ્ત ઉત્સુકતા હોય છે. તે ઘરમાં ક્યારેય એમ જ બેઠો નથી હોતો. આખો દિવસ કંઈકને કંઈક વાંચ્યા કરતો હોય. વર્લ્ડ એટલસ લાવી આપ્યો છે એ વાંચતો હોય. તેના નાનકડા દિમાગમાંથી એટએટલા સવાલો ફૂટતા રહેતા હોય છે કે ક્યારેક થાકી જવાય. પણ અમને ગમે છે કેમ કે તે હંમેશાં કંઈક નવું જાણવા માટે પૂછતો હોય છે.’